
Magyar középiskolások anyanyelvi percepciója

Dolgozatomban egy olyan felmérés elvégzésére vállalkozom, amely hanganyagok és videorészletek segítségével vizsgálja a diákok percepcióját. A kutatásban egy egészen új percepciós tesztet használok, amelyet az ELTE BTK Fonetikai Tanszék oktatóinak segítségével mesterszakos diplomamunkájaként Mészáros Katalin fejlesztett ki, és amely alkalmas 12 év felettiek percepciójának vizsgálatára.
A dolgozat bevezető részében áttekintem, mit tartalmaznak a Nemzeti Alaptantervek a beszédmegértés és a hallott szöveg értése kapcsán, illetve röviden felvázolom a beszédpercepció folyamatát és a legfontosabb beszédfeldolgozási modelleket. Ezt követi a kutatási módszer és minta leírása, a hipotézisek megfogalmazása, majd a kutatási eredmények részletezése. Az utolsó fejezetben a hipotézisek ellenőrzésével, illetve az eredmények, tanulságok összegzésével zárom a tanulmányt.



